BROJ: 711-I-348-P-367-18/19-02-18

Zagreb, 18. siječnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Edia Pastorvicchia, općinskog načelnika Općine Bale,** na 35. sjednici, održanoj 18. siječnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Edia Pastorvicchia, općinskog načelnika Općine Bale, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva MON PERIN d.o.o. od 19. travnja 2017.g. nadalje.**
2. **Poziva se dužnosnik Edi Pastorvicchio da u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. propisano je da su općinski načelnici dužnosnici u smislu ZSSI-a. Uvidom u Registar dužnosnika Povjerenstvo je utvrdilo da Edi Pastorvicchio obnaša dužnost općinskog načelnika Općine Bale u mandatima 2013.-2017. i 2017.-2021. počevši od 23. svibnja 2013.g. Stoga je Edi Pastorvicchio, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Dužnosnik je Povjerenstvu dana 9. lipnja 2017. podnio Izvješće o imovinskom stanju povodom ponovnog izbora na dužnost općinskog načelnika Općine Bale. Dužnosnik je u navedenom Izvješću prijavio podatak da dužnost obnaša volonterski uz naknadu od 4.800,00 kuna te da je uz obnašanje navedene dužnosti član Nadzornog odbora trgovačkog društva MON PERIN d.o.o.

Nakon što je Povjerenstvo na temelju saznanja o navedenoj okolnosti obavljanja funkcije člana Nadzornog odbora u navedenom trgovačkom društvu osnovalo predmet broj P367/18, Povjerenstvo je zaprimilo i anonimnu prijavu sukoba interesa protiv dužnosnika Edia Pastorvicchia od 7. siječnja 2019.g., koja je u knjigama ulazne pošte Povjerenstva zaprimljena pod brojem 711-U-180-P-11/19-01-2, a povodom koje je otvoren predmet P-11/19.

S obzirom da navedena prijava upućuje na iste okolnosti o kojima je Povjerenstvo steklo saznanja iz podnesenog izvješća o imovinskom stanju dužnosnika, Povjerenstvo je Zaključkom broj 711-I-84-P-11/19-03-11 od 15. siječnja 2019.g. odlučilo spojiti ova dva predmeta i daljnje postupanje provesti u predmetu P367/18.

Uvidom u povijesni izvadak iz sudskog registra Trgovačkog suda u Pazinu, Povjerenstvo je utvrdilo da je pod matičnim brojem subjekta 040224587 upisano trgovačko MON PERIN d.o.o. OIB: 06374155285, sa sjedištem u Balama. Kao jedan od osnivača tog trgovačkog društva upisan je Edi Pastorvicchio s osobnim podacima istovjetnima podacima navedenim u izvješću o imovinskom stanju dužnosnika. Također Edi Pastorvicchio je sukladno rješenju suda broj Tt-17/2531-1 od 19. travnja 2017.g. upisan kao član Nadzornog odbora istog trgovačkog društva, pri čemu nije razvidan točan datum imenovanja u Nadzorni odbor. Stoga Povjerenstvo u ovom trenutku kao datum početka obavljanja ove funkcije uzima datum upisa u sudski registar.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Edi Pastorvicchio počinio povredu članka 14. stavka 1. ZSSI-a, koja proizlazi iz istovremenog obnašanja dužnosti općinskog načelnika i funkcije člana Nadzornog odbora u trgovačkom društvu MON PERIN d.o.o. počevši od 19. travnja 2017.g. Stoga je Povjerenstvo, na temelju članka 39. stavka 1. ZSSI-a, odlučilo pokrenuti postupak sukoba interesa protiv dužnosnika Edi Pastorviecchia kao u točki I. izreke.

Sukladno članku 39. stavku 3. ZSSI-a, u točki II. izreke poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode. Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 14. stavka 1. ZSSI-a. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Edi Pastorvicchio , elektroničkom dostavom
2. Na znanje – putem adrese el. pošte s koje je upućena prijava
3. Objava na internetskoj stranici Povjerenstva
4. Pismohrana